ઓસ્કર કહે છે કે, એ સમયે બૉસ પુર્વ જર્મનીના પાસપોર્ટ હેઠળ રહેતો હતો. પ્લાઝોવના જર્મન આર્મામેન્ટ વર્ક્સના પ્રતિનિધિ મોહવિંકલ નામના એક નિરીક્ષકને પણ એ ખુલ્લી રીતે દોષિત ઠેરવે છે. “બુદ્ધિશાળી પરંતુ ઘાતકી,” કહીને ઓસ્કર તેનું વર્ણન કરે છે. ગેટેના બોડીગાર્ડ ગ્રનના સંદર્ભે એમેલિયાના કેદી લામસની હત્યાના પ્રયાસની ઘટનાનું વર્ણન એ કરે છે, જે ઘટનાને તેણે વોડકા આપીને અટકાવી હતી! તેની આ કથનીની સાહેદી તો ‘યાદ વાસેમ’માં કેટલાયે કેદીઓએ પોતાના નિવેદનોમાં આપી હતી. એસએસ અધિકારી રિતસેક વિશે ઓસ્કર કહે છે કે તેની છાપ ખરાબ જરૂર હતી, પરંતુ તેણે આચરેલા ગુનાઓ બાબતે તે અંગત રીતે કંઈ જાણતો ન હતો. જસ્ટિસ ડિપાર્ટમેન્ટે ઓસ્કરને બતાવેલા ફોટામાં દેખાતો જાડો માણસ એ ખરેખર રિત્સેક છે કે નહીં એ બાબતે પણ એ ચોક્કસ કહી શકતો ન હતો. જસ્ટિસ ડિપાર્ટમેન્ટની યાદીમાં એક માણસ એવો હતો જેના માટે ઓસ્કર બેમર્યાદ વખાણ કરવા તૈયાર હતો. એ હતો ઇજનેર હથ, જેણે ઓસ્કરને તેની છેલ્લી ધરપકડના સમયે મદદ કરી હતી! એ કહે છે કે, કેદીઓમાં પણ હથ બહુ જ આદરણીય અને પ્રખ્યાત માણસ ગણાતો હતો.